Tyumeny

Tyumeny (Siberian Tatar: Цимкетора -Tsimketora) Szibéria első orosz alapítású városa. Moszkvától 2138 km-re a Transzszibériai vasútvonal mentén. A Tyumenyi terület és az orosz szénhidrogén-bányászat központja. Lakosainak száma 872 077 fő (2025. január 1.). Nevének etimológiája Neve minden bizonnyal mongol eredetű; a mongol tümen (jelentése: „tízezer”; régi jelentése „nemzetségi szállásföld”). Eszerint etimológiailag kapcsolatban áll a magyar „tömény” szóval. Egy kevéssé valószínű feltevés szerint a név a manysi nyelvből származhat, az viszont egy török nyelvi „Csimgi”, „Csingi-Tura” település nevére vezethető vissza. Fekvése Tyumeny Nyugat-Szibériában, a Tobol mellékfolyója, a Tura partján helyezkedik el. Itt haladt a Közép-Ázsiából a Volga vidékére vezető ősi karavánút. Hajózható folyók kapcsolják Szibéria északi és keleti területeihez. Története Tyumenyt, Szibéria első orosz alapítású települését 1586-ban hozták létre az Ázsiából Európába, a Volga vidékére vezető ősi karavánút mentén. Tyumeny területén 5000 évvel ezelőtt telepedtek meg ugor törzsek. Időszámításunk első századában török nyelvű népcsoportok foglalták el a területet, és a 14. században az Arany Horda kánsága települt ide. A kánság központja Csingi-Tura tatár település volt. A tatárok közötti viszályok során az Aranyhorda felbomlását követően létrejött a Szibériai Kánság. Ennek székhelye valahol a Tobol mentén volt. A tatár támadások megakadályozására 1586-ban a félig lerombolt Csingi Tura közelében, a Tura folyó partján épült fel Tyumeny, egy orosz cölöpvár. Tyumeny Közép-Ázsia, Perzsia és Kína irányában hamarosan Oroszország fontos kereskedelmi központjává vált . A várost vízi utak kötik össze Kelet- és Észak-Szibériával, így nem véletlen, hogy Szibéria első folyami gőzhajóját itt bocsátották vízre 1836-ban. A 19. század végén, a Transzszibériai vasútvonal megnyitását követően a város ipara jelentős fejlődésnek indult. Hajóépítés, bőripar stb.. Tyumeny ipara 1941-ben gyökeresen átalakult. Oroszország európai körzeteiből 22 nehézipari üzemet evakuáltak a városba. Ekkor hadihajóktól kezdve tankokon és lőszeren át szinte mindent gyártottak itt. De a város gazdaságának legjelentősebb változása 1970-es években történt a tyumenyi szénhidrogén mezők felfedezésével. Tyumeny és környéke korunkban az orosz olajipar és földgáztermelés egyik központja. Népesség 2002-ben 516 059 lakosa volt, melyből 428 310 orosz, 29 433 tatár, 10 532 ukrán, 6440 azeri, 4266 örmény, 4057 német, 2989 csuvas, 2819 fehérorosz, 1969 kazah, 1386 baskír, 969 grúz, 969 tadzsik, 957 mari, 856 csecsen, 773 moldáv, 743 üzbég, 636 udmurt, 582 lezg stb. 2010-ben 581 907 lakosa volt, melyből 450 640 orosz, 31 195 tatár, 9038 ukrán, 6102 azeri, 5065 örmény, 3285 német, 2851 kazah, 2594 csuvas, 2161 fehérorosz, 1924 tadzsik, 1893 üzbég, 1490 kirgiz, 1466 baskír, 918 mari, 915 moldáv, 883 lezg, 835 grúz, 670 csecsen, 653 ingus, 563 udmurt stb. Oktatás A Tyumenyi Állami Egyetem Szibéria 6., Oroszország 59. egyetemeként 1973-ban nyílt meg az 1930-ban alapított Pedagógiai Főiskola alapjain. Az intézmény klasszikus tudományegyetem, melynek 12 500, kihelyezett tagozatait és társintézményeit is figyelembe véve pedig összesen több mint 35 000 hallgatója van. Testvérvárosok Daqing, Kína (1993) Celle, Németország (1994) Houston, USA (1995) Képek Jegyzetek Források Tyumeny honlapja Archiválva 2021. április 28-i dátummal a Wayback Machine-ben (oroszul)